ภาคเอกชนขอบคุณกระทรวงแรงงาน ต่ออายุลดการส่งเงินสมทบประกันสังคมนายจ้าง-ลูกจ้าง อีก 3 เดือน
ดร.พจน์ อร่ามวัฒนานนท์ รองประธานกรรมการหอการค้าไทย และประธานคณะกรรมการแรงงานและพัฒนาฝีมือแรงงาน เปิดเผยว่า ตามที่หอการค้าไทยและสภาหอการค้าแห่งประเทศไทย ได้ทำหนังสือเป็นการเร่งด่วนไปยังกระทรวงแรงงาน เพื่อขอให้ขยายมาตรการช่วยเหลือการหักเงินสมทบประกันสังคมต่อไปอีก 3 เดือน ขณะนี้ คณะกรรมการประกันสังคม ชุดที่ 13 ได้มีมติเห็นชอบลดอัตราเงินสมทบ ปี 2564 อีก 3 เดือน ตั้งแต่เดือนกันยายน-พฤศจิกายน 2564 โดยกำหนดลดอัตราเงินสมทบ ฝ่ายนายจ้าง ในอัตราร้อยละ 2.5 และลูกจ้างผู้ประกันตน มาตรา 33 ในอัตราร้อยละ 2.5 ขณะที่ผู้ประกันตนมาตรา 39 จัดเก็บในอัตราเดือนละ 235 บาท ซึ่งมาตรการดังกล่าว จะส่งผลดีต่อการแก้ไขปัญหาเศรษฐกิจและการจ้างงานบรรเทาภาระของลูกจ้างผู้ประกันตนในสถานการณ์ปัจจุบันคณะกรรมการบริหารหอการค้าไทยและสภาหอการค้าแห่งประเทศไทย ขอบคุณรัฐบาล ที่เห็นถึงความสำคัญของผู้ประกอบการกลุ่มภาคแรงงานและภาคประชาชน และหวังเป็นอย่างยิ่งว่า ภาครัฐจะรับฟังมุมมองและข้อเสนอต่อมาตรการด้านแรงงานในสถานการณ์โควิด-19 เพื่อให้มีนโยบาย หรือมาตรการบรรเทาภาระและเยียวยาผู้ที่ได้รับผลกระทบ ให้สามารถก้าวข้ามผ่านวิกฤตในสถานการณ์โควิด-19 อย่างรวดเร็ว